Թավիսուփլեբա (գյուղ)

Թավիսուփլեբա կամ Յաշթխվա (նաև` Յաշթխուա, նախկինում` Սվոբոդա, աբխազ.` Йашҭхәа, վրաց.` თავისუფლება), գյուղ Աբխազիայի Սուխումի շրջանում, Սուխումից 3 կմ հյուսիս։ Գտնվում է ծովի մակարդակից 120 մ բարձրության վրա։

Բնակչությունը 

1959 թվականի տվյալներով, գյուղն ուներ 1081 բնակիչ, հիմնականում հայեր և վրացիներ։ 1989 թվականին գյուղում ապրում էր 1842 մարդ, հիմնականում հայեր, վրացիներ և աբխազներ։

Թավիսուփլեբայի գյուղական խորհրդին ենթակա գյուղերի բնակչությունը` 1989 թվականին.

 Ներքին Յաշթխվա - 3022 մարդ
 Թավիսուփլեբա - 1842 մարդ
 Վերին Յաշթխվա - 454 մարդ
 Գորանա - 104 մարդ

2011 թվականի հաշվառումներով, գյուղական խորհուրդն ուներ 2027 բնակիչ, որից 1739 (85,8%) - հայեր, 172 (8,5%) - աբխազներ, 67 (3,3%) - ռուսներ, 22 (1,1%) - հույներ, 18 (0,9%) - վրացիներ, 2 (0,1%) - ուկրաինացիներ և 7 (0,3%) այլ ազգերի ներկայացուցիչներ։

Բնակիչներն զբաղվում են ծխախոտի, թեյի, եգիպտացորենի, ցիտրուսային կուլտուրաների մշակությամբ, այգեգործությամբ, մեղվաբուծությամբ, անասնապահությամբ և շերամապահությամբ։ Գյուղն ուներ հայկական և վրացական միջնակարգ դպրոցներ, գրադարան և բուժկայան։

Հայերը եկել են Տրապիզոնի շրջակայքի գյուղերից` 1889 թվականին։

Ծանոթագրություններ 

Աբխազիայի գյուղեր
Աբխազիայի հայաբնակ գյուղեր